b'\n_START_ARTICLE_\nSousse\n_START_SECTION_\nNaravne zna\xc4\x8dilnosti\n_START_PARAGRAPH_\nKraj le\xc5\xbei neposredno ob sredozemski obali na vi\xc5\xa1ini 2 m. Povpre\xc4\x8dna zra\xc4\x8dna vlaga je 69 odstotkov, temperature pa segajo od 19,7\xc2\xa0\xc2\xb0C (najni\xc5\xbeje temperaturno povpre\xc4\x8dje) do 29,1\xc2\xa0\xc2\xb0C (najvi\xc5\xa1je temperaturno povpre\xc4\x8dje), iz \xc4\x8desar izhaja srednja letna temperatura 24,4\xc2\xa0\xc2\xb0C.\n_START_SECTION_\nTurizem in znamenitosti\n_START_PARAGRAPH_\nSousse ima visoko razvito turisti\xc4\x8dno infrastrukturo: mno\xc5\xbeico nastanitvenih prostorov in pe\xc5\xa1\xc4\x8dene pla\xc5\xbee, ki so meja med Sredozemskim morjem in nasadi oljk. Za turizem je izhodi\xc5\xa1\xc4\x8dno pomembno milo sredozemsko podnebje z vro\xc4\x8dimi suhimi poletji ter zmerno toplimi in bolj mokrimi zimami._NEWLINE_Turizem je pred pridelavo olj\xc4\x8dnega olja prva gospodarska panoga kraja, saj z 1.200.000 turisti letno prina\xc5\xa1a velik dohodek. V mestu je tako najti pribli\xc5\xbeno 120 hotelov s skupno kapaciteto 40.000 postelj. Turisti\xc4\x8dno infrastrukturo sestavljajo tudi restavracije, no\xc4\x8dni klubi in igralnice, urejene pla\xc5\xbee in \xc5\xa1portni objekti, pa tudi muzeji._NEWLINE_Za arhitekturni biser velja dobro ohranjena mestna medina, ki predstavlja eno izmed najlep\xc5\xa1ih arabskih obmorskih utrdb. Visoko obzidje varuje poleg mno\xc5\xbeice hi\xc5\xa1 t. i. ribat (prednja utrdba), ki s svojega stolpa nudi razgled na celotno mesto. Medina je zapisana kot svetovna kulturna dedi\xc5\xa1\xc4\x8dina pri organizaciji UNESCO od leta 1988._NEWLINE_Sousse je tudi mesto nogometne ekipe Etoile Sportive du Sahel, ki z naborom osvojenih pokalov Afrike sodi med najpomembnej\xc5\xa1e nogometne klube na celini.'